Title: Návrh transformácie Štátneho fondu rozvo,ja bývania
Author: Informatika
Last saved by: agenda0
Company: MVRR SR

Návrh transformácie
Štátneho fondu rozvoja bývania
Úvod
Štátny fond rozvoja bývania (ďalej len „ŠFRB“) je v súčasnosti hlavným pilierom pôsobiacim najmä v oblasti podpory výstavby nájomných bytov a bytov pre nižšie príjmové skupiny obyvateľstva. Za obdobie od začiatku svojho fungovania (polrok 1996 k 31.12.2001) poskytol podporu vo výške 14 300 mil. Sk, z toho nenávratné príspevky vo výške 1 905 mil. Sk a podporil tým výstavbu viac ako 28 000 bytov. K poskytovaniu úverov treba poznamenať, že z celkovej výšky poskytnutých úverov 12 395 mil. Sk je v omeškaní iba čiastka 11 mil. Sk, ktoré predstavujú len 0,008 % z celkovej hodnoty úverov. Takýto systém spoľahlivosti poskytovania úverov je v súčasnosti na finančnom trhu na Slovensku ojedinelý. 
Vzhľadom na uvedenú spoľahlivosť poskytovania úverov, ako aj ekonomickú situáciu a stav bytového fondu je nevyhnutné, aby zo strany štátu zostalo zachované poskytovanie výhodných úverov smerovaných na výstavbu nájomných bytov pre nižšie príjmové skupiny obyvateľstva a bytov do vlastníctva pre mladé rodiny.
Vývoj bývania a bytovej výstavby v Európe poukazuje na to, že aj vyspelé európske krajiny poskytovali a poskytujú pôžičky zo strany štátu, resp. z regionálnej úrovne do rozvoja bývania a bytovej výstavby. V súčasnosti v tejto oblasti prevažujú pôžičky smerujúce do výstavby sociálneho nájomného sektoru. 
Napriek nesporne pozitívnemu prínosu ŠFRB vláda SR svojim uznesením č. 904 z 26. septembra 2001 schválila návrh zákona o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov, ktorý bol prijatý Národnou radou SR a je publikovaný v Zbierke zákonov pod č. 553/2001 Z.z. Týmto zákonom bol zrušený aj ŠFRB.
V nadväznosti na plnenie tohto zámeru bolo jednotlivým ministrom uložené zabezpečiť úlohy súvisiace so zrušením štátnych fondov. Pre ministra výstavby a regionálneho rozvoja SR z uznesenia vlády č. 904/2001 vyplýva úloha v bode E. 10, ktorou sa ukladá „predložiť na rokovanie vlády návrh transformácie Štátneho fondu rozvoja bývania vrátane príslušných legislatívnych úprav s účinnosťou od 1.1.2003“. Plnenie tejto úlohy je ohraničené termínom do 31. marca 2002.
Zákon č. 553/2001 Z.z. v § 9 upravuje iba zrušenie ŠFRB s tým, že ďalší postup transformácie ŠFRB osobitne predloží na rokovanie vlády SR minister výstavby a regionálneho rozvoja. 
V súvislosti so zrušením štátnych fondov bolo deklarované, že sa rušia len fondy ako právne subjekty, pričom účely, pre ktoré boli tieto fondy zriadené, majú zostať zachované. Preto aj návrh transformácie ŠFRB rešpektuje túto zásadu. To znamená, transformáciu treba uskutočniť tak, aby zostala naďalej zabezpečená podpora pre rozširovania a zveľaďovanie bytového fondu, ktorá sa poskytuje najmä vo forme výhodných úverov fyzickým aj právnickým osobám. 
ŠFRB bol zriadený zákonom a v súlade s týmto zákonom mohol poskytovať úvery. Ak by činnosti zrušeného štátneho fondu prešli v plnom rozsahu na Ministerstvo výstavbu a regionálneho rozvoja SR (ďalej len „ministerstvo“), poskytovanie úverov by bolo v rozpore s § 18 zákona č. 303/1995 Z.z. o rozpočtových pravidlách v znení neskorších predpisov. Preto navrhujeme riešiť poskytovanie úverov nepriamym spôsobom - zverením prostriedkov (v súlade s § 36 zákona č. 21/1992 Zb. o bankách v znení neskorších predpisov) vyčlenených na rozvoj bývania oprávnenej bankovej inštitúcii (ďalej len „banka“), ktorá môže poskytovať úvery a uzatvárať zmluvy o poskytnutí úveru vo svojom mene. Vzhľadom na nutnosť zabezpečiť, aby účel zostal zachovaný, nie je možné previesť finančné prostriedky fondu (pohľadávky a iné peňažné zdroje) do imania tejto banky (z pohľadávok ŠFRB plynú každoročne do podpory rozvoja bývania prostriedky vo výške cca 700 mil. Sk). Takýmto navýšením základného imania banky by štát stratil možnosť nezávislého rozhodovania o využití týchto prostriedkov, nakoľko o použití imania banky by prostredníctvom svojich orgánov rozhodovala banka sama. Je preto potrebné, aby finančné zdroje ŠFRB boli transformované do kapitoly ministerstva a stali sa tým súčasťou štátneho rozpočtu a rozhodovanie o ich použití zostane prostredníctvom ministerstva úplne v kompetencii vlády SR. 
Z uvedeného vyplýva, že v rámci plnenia úlohy je treba zamerať sa na riešenie
a)	transformácie činností ŠFRB, so zreteľom na zachovanie doterajších činností ŠFRB, 
b)	transformácie majetku, ktorý pozostáva z
•	pohľadávok ŠFRB z úverov poskytnutých k termínu zrušenia,
•	záväzkov z uzatvorených zmlúv o poskytnutí podpory, 
•	zostatku prostriedkov k l. 1.2003,
•	ostatného majetku v správe ŠFRB,
c)	transformácie pracovnoprávnych vzťahov zamestnancov ŠFRB.
V nadväznosti na uvedené obsahom materiálu je návrh transformácie (časť A), ktorý vyúsťuje do návrhu programu (časť B) a návrhu zákona o opatreniach súvisiacich so zrušením ŠFRB, ktorý upravuje prevod majetku ŠFRB a pracovnoprávnych vzťahov zamestnancov ŠFRB (časť C).
Z dôvodu komplexnosti zhodnotenie súčasného stavu je spracované v prílohe materiálu.

A. Návrh transformácie
Transformácia ŠFRB má úlohy stanovené v úvode materiálu. Pri ich realizovaní je však potrebné mať na zreteli základný princíp transformácie, t.j. zachovanie účelu, ktorým je poskytovanie najmä výhodných úverov na riešenie bývania pre občanov s nižšími príjmami.  Pritom tento účel je možné zabezpečiť len tak, ak doterajšie príjmy a výdavky zrušeného ŠFRB sa stanú príjmami a výdavkami kapitoly ministerstva a tým príjmami a výdavkami štátneho rozpočtu. To znamená, že o použití prostriedkov bude rozhodovať vláda SR a Národná rada SR.
a)	Transformácia činností ŠFRB
Zachovanie činností ŠFRB znamená vytvoriť zo strany štátu ekonomické a legislatívne podmienky pre rozširovanie a zveľaďovanie bytového fondu na princípoch, ktoré budú zodpovedať stanoveným kritériám. Z rozpočtu ŠFRB sa hradia výdavky na poskytovanie podpory, správu ŠFRB a bankové služby. So zachovaním činností sú predovšetkým spojené výdavky na poskytovanie podpory, ktoré boli realizované najmä ako úvery a nenávratné príspevky pre obstaranie bývania občanov s ťažkým zdravotným postihnutím. Aby tieto činnosti zostali zachované, ministerstvo zverí finančné prostriedky banke, ktorá bude poskytovať úvery žiadateľom o poskytnutie podpory vo svojom mene na základe poverenia ministerstva. 
V súčasnosti je Slovenská záručná a rozvojová banka, š.p.ú. Bratislava vykonávateľom programu podpory rozvoja bytovej výstavby realizovanej vo forme poskytovania bankových záruk, ktorý je schválený vládou SR. Cieľom programu je podpora novej výstavby a obnovy bytového fondu so zapojením bankových zdrojov. Vzhľadom na zhodnosť smerovania podpory navrhujeme, aby oprávnenou bankovou inštitúciou bola aj v tomto prípade táto banka. 
Z uvedeného vyplýva nasledovná transformácia činností ŠFRB:
Slovenská záručná a rozvojová banka, š.p.ú. Bratislava na základe zmluvy uzatvorenej s ministerstvom bude poskytovateľom 
•	výhodných úverov pre rozvoj bývania,
•	nenávratných príspevkov,
•	úhradou časti úroku stavebného alebo hypotekárneho úveru,
•	bankových záruk.
Poskytovanie týchto druhov a foriem podpory, ktoré nahradia doterajšie poskytovanie podpory zo ŠFRB sa v ďalšom období zabezpečí prostredníctvom programu „Štátnej podpory rozvoja bývania“. Ministerstvo v súlade s metodikou Ministerstva financií SR a princípmi programového rozpočtovania vypracovalo návrh programu, ktorý je uvedený v časti B tohto materiálu. Základnými formami podpory upravenými v programe „Štátnej podpory rozvoja bývania“ bude poskytovanie úverov, nenávratných príspevkov, bankových záruk a úhrada časti úrokov stavebných alebo hypotekárnych úverov na rozširovanie a zveľaďovanie bytového fondu. Prijímateľom podpory budú obce, neziskové organizácie, fyzické osoby, malí a strední podnikatelia, spoločenstvá vlastníkov bytov a nebytových priestorov.
b)	Transformácia majetku ŠFRB
Majetok ŠFRB je tvorený pohľadávkami ŠFRB z poskytnutých úverov, záväzkami z uzatvorených zmlúv o poskytnutí podpory, zostatkami prostriedkov k termínu zrušenia, hmotným a nehmotným majetkom v správe ŠFRB.
Rešpektovaním princípu zachovania účelu ŠFRB je potrebné zabezpečiť, aby doterajšie príjmy a výdavky zrušeného ŠFRB sa stali príjmami a výdavkami štátneho rozpočtu.
Podľa zákona o rozpočtových pravidlách (§ 4) štátny rozpočet obsahuje príjmy a výdavky jednotlivých rozpočtových kapitol. Rozpočtovými kapitolami sú ministerstvá, ďalšie ústredné orgány štátnej správy, orgány štátnej správy a ostatné inštitúcie vymedzené v § 2 zákona o rozpočtových pravidlách. Z uvedeného vyplýva, že pre splnenie stanoveného kritéria je potrebné, aby sa príjmy a výdavky zrušeného ŠFRB stali príjmami a výdavkami príslušnej rozpočtovej kapitoly. 
Vzhľadom na to, že podľa zákona o organizácii ministerstiev a ostatných ústredných orgánov štátnej správy SR je tvorba a uskutočnenie bytovej politiky v pôsobnosti ministerstva je treba , aby prostriedky určené do oblasti bývania a bytovej výstavby boli súčasťou rozpočtu jeho rozpočtovej kapitoly. V tejto súvislosti treba uviesť, že už v súčasnosti sú príjmami a výdavkami tejto kapitoly všetky prostriedky zo štátneho rozpočtu a Fondu národného majetku vyčlenené pre rozvoj bývania a sú schvaľované vládou SR a Národnou radou SR v rámci prípravy a schvaľovania štátneho rozpočtu na príslušný rok.
Zdroj ostatných príjmov vyplýva zo zmluvných vzťahov uzatvorených medzi ŠFRB, ako veriteľom a fyzickými a právnickými osobami, ako dlžníkmi. Tieto príjmy v súlade s uzatvoreným delimitačným protokolom budú súčasťou rozpočtu Ministerstva výstavby a regionálneho rozvoja SR.
V nadväznosti na uvedené je potrebné zabezpečiť, aby v rozpočte kapitoly ministerstva výdavky na rozvoj bývania boli minimálne vo výške príjmov realizovaných zo splácania úverov poskytnutých z prostriedkov zrušeného ŠFRB.
Transformácia majetku ŠFRB predstavuje
•	transformáciu pohľadávok
•	transformáciu záväzkov
•	transformáciu zostatku prostriedkov k 31.12.2002
•	transformáciu ostatného majetku v správe ŠFRB
b) 1. Transformácia pohľadávok ŠFRB
Pohľadávky ŠFRB tvorené prostriedkami z nesplatených zostatkov úverov, ktoré boli poskytnuté od 1.5.1996 do 31.12.2002 a nezaplatené úroky z týchto úverov a sankcie budú na základe delimitačného protokolu prevedené do majetku ministerstva.
b) 2. Záväzky ŠFRB z uzatvorených zmlúv
Záväzky ŠFRB z uzatvorených zmlúv sú tvorené nevyčerpanými prostriedkami žiadateľov. Rozsah a štruktúra týchto záväzkov bude súčasťou delimitačného protokolu uzatvoreného medzi ŠFRB a Ministerstvom výstavby a regionálneho rozvoja SR. Vlastníkom jednotlivých účtov sa stane Ministerstvo výstavby a regionálneho rozvoja SR.
b) 3. Zostatok prostriedkov ŠFRB k 31.12.2002
Zostatok prostriedkov ŠFRB k 31.12.2002, ktorý vznikne z použitia jeho príjmov a výdavkov sa prevedie na osobitný účet financovania programov ministerstva.
b) 4. Ostatný majetok v správe ŠFRB
Hnuteľný majetok ŠFRB bude delimitovaný do majetku ministerstva. Ministerstvo zabezpečí správu doterajších vlastných príjmov ŠFRB prostredníctvom svojich odborných útvarov posilnených o delimitovaných zamestnancov ŠFRB.

c)	Transformácia pracovnoprávnych vzťahov zamestnancov ŠFRB
Z transformácie činností a majetku vyplýva, že
1.	ministerstvo bude zodpovedné za
•	každoročnú prípravu programu „Štátnej podpory rozvoja bývania“, ako súčasti návrhu štátneho rozpočtu,
•	hospodárenie s prostriedkami určenými na poskytovanie podpory,
•	sledovanie a spravovanie zmlúv o poskytnutí podpory uzatvorených do 31.12.2002,
2.	Slovenská záručná a rozvojová banka, š.p.ú. Bratislava bude zodpovedať za
•	posudzovanie žiadostí o poskytnutie návratnej a nenávratnej formy podpory a bankových záruk, 
•	poskytovanie podpory,
•	uzatváranie zmluvných vzťahov so žiadateľmi o poskytnutie podpory,
•	hospodárenie so zverenými prostriedkami.
Transformácia pracovnoprávnych vzťahov zamestnancov ŠFRB musí nadväzovať na transformáciu činností a majetku. Z uvedeného vyplýva, že zamestnanci útvaru koordinácie a podpory rozvoja bývania budú po dohode ministerstva so Slovenskou záručnou a rozvojovou bankou, š.p.ú. Bratislava delimitovaní do tejto banky. Zostávajúci zamestnanci t.j. úsek riaditeľa, útvar zmluvných vzťahov a útvar ekonomiky a prevádzky budú delimitovaní na ministerstvo. 
V prípade všetkých zrušovaných fondov s výnimkou Štátneho fondu rozvoja bývania je prechod práv a povinností vyplývajúcich z majetkovoprávnych, pracovnoprávnych a iných vzťahov vrátene zostatkov prostriedkov upravený v zákone NR SR č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov. Navrhnutú transformáciu majetku ŠFRB a pracovnoprávnych vzťahov pracovníkov ŠFRB je preto nutné riešiť len na základe zákona, ktorého návrh je uvedený v časti C materiálu.

B. Návrh programu
Program:		Štátna podpora rozvoja bývania
Zámer:	Zvýšiť kvalitatívnu a kvantitatívnu úroveň bývania v Slovenskej republiky
Podprogram 1.1. :	Výstavba nájomných bytov vo verejnom nájomnom sektore
Prvok č. 1.1.1.:	Podpora výstavby nájomných bytov bežného štandardu pre občanov s nízkymi príjmami
Ciele:
1.	Poskytovať podporu na výstavbu nájomných bytov vo verejnom nájomnom sektore pre občanov s nízkymi príjmami a občanov, ktorí zabezpečujú spoločenské, kultúrne, zdravotnícke, ekonomické a sociálne potreby územného celku.
2.	Poskytovať podporu na výstavbu nájomných bytov vo verejnom nájomnom sektore tak, aby sa dokončovalo cca 15 % nájomných bytov vo verejnom nájomnom sektore z celkového počtu dokončovaných bytov v roku.
3.	V súlade s Koncepciou štátnej bytovej politiky s výhľadom do roku 2010 dokončovať v oblasti verejného nájomného sektoru minimálne 3 000 bytov ročne. 
Ukazovatele výstupu:
			1. Počet podporených nájomných bytov vo verejnom nájomnom sektore.
Ukazovatele výsledku:
1. Podiel nájomných bytov vo verejnom nájomnom sektore z celkového počtu dokončovaných bytov v roku.
Ukazovatele efektívnosti:
1. Priemerné náklady na 1 m^2 podlahovej plochy nájomného bytu vo vzťahu k priemerným nákladom na 1 m^2 podlahovej plochy bytu realizovaného do súkromného vlastníctva.
Forma podpory:
1.	dotácia
2.	zvýhodnený úver
3.	banková záruka
4.	úhrada časti úroku stavebného alebo hypotekárneho úveru
Príjemca podpory:
1.	obec alebo mesto
2.	nezisková organizácia

Prvok č. 1.1.2.:	Podpora výstavby nájomných bytov odlišného štandardu pre občanov v hmotnej núdzi
Ciele:
1.	Poskytovať podporu na výstavbu nájomných bytov vo verejnom nájomnom sektore odlišného štandardu.
2.	Zvýšiť kvalitu bývania obyvateľov v rómskych osadách a občanov v hmotnej núdzi. 
3.	Zvýšiť zodpovednosť občanov v rómskych osadách za primerané bývanie.
Ukazovatele výstupu:
			1. Počet podporených nájomných bytov odlišného štandardu.

Ukazovatele výsledku:
1.	Podiel nájomných bytov odlišného štandardu z celkového počtu dokončovaných bytov v roku.
2.	Podiel nájomných bytov odlišného štandardu z celkového počtu dokončovaných nájomných bytov vo verejnom nájomnom sektore v roku
Ukazovatele efektívnosti:
1.	Priemerné náklady na 1 m^2 podlahovej plochy nájomného bytu vo vzťahu k priemerným nákladom na 1 m^2 podlahovej plochy bytu realizovaného vo verejnom nájomnom sektore.
2.	Podiel prác vykonaných obyvateľmi rómskej osady na výstavbe nájomných bytov odlišného štandardu.
Forma podpory:
1.	dotácia
2.	zvýhodnený úver
3.	banková záruka
Príjemca podpory:
1.	obec alebo mesto
2.	nezisková organizácia

Prvok č. 1.1.3.:	Podpora výstavby služobných nájomných bytov 
Ciele:
1.	Poskytovať podporu na výstavbu služobných nájomných bytov (v súlade s § 1 ods. 3 zákona č. 189/1992 Zb.) pre profesionálnych vojakov ozbrojených síl, príslušníkov ozbrojených bezpečnostných zborov a príslušníkov ozbrojených zborov, príslušníkov Slovenskej informačnej služby a príslušníkov Národného bezpečnostného úradu, zamestnancov štátnych rozpočtových organizácií a štátnych príspevkových organizácií a zamestnancov Armády Slovenskej republiky.
Ukazovatele výstupu:
			1. Počet podporených služobných nájomných bytov.
Ukazovatele výsledku:
1.	Podiel služobných nájomných bytov z celkového počtu dokončovaných bytov v roku.
2.	Podiel služobných nájomných bytov z celkového počtu dokončovaných nájomných bytov vo verejnom nájomnom sektore v roku
Ukazovatele efektívnosti:
1.	Priemerné náklady na 1 m^2 podlahovej plochy služobného nájomného bytu vo vzťahu k priemerným nákladom na 1 m^2 podlahovej plochy bytu realizovaného vo verejnom nájomnom sektore.
Forma podpory:
1.	dotácia
Príjemca podpory:
1.	štátna organizácia
2.	nezisková organizácia

Podprogram 1.2. :	Výstavba bytu a kúpa novostavby bytu
Prvok č. 1.2.1.:	Podpora výstavby bytu a kúpy novostavby bytu pre mladých občanov a mladé rodiny
Ciele:
1.	Poskytovať podporu na výstavbu alebo kúpu bytov pre mladých občanov a mladé rodiny vo veku do 35 rokov a napĺňať tak zámery Európskej sociálnej charty čl. 16. Právo rodiny na sociálnu, právnu a hospodársku ochranu.
2.	Prispieť k zvýšeniu intenzity bytovej výstavby tak, aby sa v roku 2004 dokončilo 19 000 bytov a postupne od roku 2010 - 5 až 6 bytov ročne na 1 000 obyvateľov.
Ukazovatele výstupu:
1.	Počet podporených bytov.
2.	Počet mladých občanov, ktorým bola poskytnutá podpora.
Ukazovatele výsledku:
1.	Podiel bytov pre mladých občanov a mladé rodiny z celkového počtu dokončovaných bytov v roku.
2.	Podiel mladých občanov, ktorým sa vyriešilo bývanie prostredníctvom poskytnutej podpory  z celkového počtu občanov vo veku 18 do 35 rokov 
Forma podpory:
1.	zvýhodnený úver
Príjemca podpory:
1.	fyzická osoba

Prvok č. 1.2.2.:	Podpora výstavby bytu a kúpa novostavby bytu pre občanov so strednými príjmami
Ciele:
1.	Poskytovať podporu na výstavbu alebo kúpu bytov pre občanov so strednými príjmami, ktorí vzhľadom na svoju ekonomickú situáciu nemôžu využívať systém komerčných úverov.
2.	Prispieť k zvýšeniu intenzity bytovej výstavby tak, aby sa v roku 2004 dokončilo 19 000 bytov a postupne od roku 2010 - 5 až 6 bytov ročne na 1 000 obyvateľov.
Ukazovatele výstupu:
1.	Počet podporených bytov.
2.	Počet občanov, ktorým bola poskytnutá podpora.
Ukazovatele výsledku:
1.	Podiel bytov pre občanov a rodiny so strednými príjmami z celkového počtu dokončovaných bytov v roku.
2.	Podiel občanov, ktorým sa vyriešilo bývanie prostredníctvom poskytnutej podpory  z celkového počtu občanov 
Forma podpory:
1.	zvýhodnený úver
Príjemca podpory:
1.	fyzická osoba

Prvok č. 1.2.3.:	Podpora výstavby bytov pre občanov s ťažkým zdravotným postihnutím
Ciele:
1.	Poskytovať podporu na výstavbu bytov pre občanov s ťažkým zdravotným postihnutím a napĺňať tak zámery Národného programu rozvoja životných podmienok občanov so zdravotnými postihnutím vo všetkých oblastiach života.
2.	Prispieť k zvýšeniu intenzity bytovej výstavby tak, aby sa v roku 2004 dokončilo 19 000 bytov a postupne od roku 2010 - 5 až 6 bytov ročne na 1 000 obyvateľov.
Ukazovatele výstupu:
1.	Počet podporených bytov.
2.	Počet občanov s ťažkým zdravotným postihnutím, ktorým bola poskytnutá podpora.
Ukazovatele výsledku:
1.	Podiel bytov pre občanov s ťažkým zdravotným postihnutím z celkového počtu dokončovaných bytov v roku.
Forma podpory:
1.	zvýhodnený úver
2.	nenávratný príspevok
Príjemca podpory:
1.	fyzická osoba

Prvok č. 1.2.4.:	Podpora výstavby bytov pre mobilitu pracovnej sily
Ciele:
1.	Podporiť hospodársky rozvoj a zamestnanosť poskytovaním podpory na výstavbu nájomných bytov určených pre zamestnancov podnikov.
2.	Prispieť k zvýšeniu intenzity bytovej výstavby tak, aby sa v roku 2004 dokončilo 19 000 bytov a postupne od roku 2010 - 5 až 6 bytov ročne na 1 000 obyvateľov.
Ukazovatele výstupu:
1.	Počet podporených bytov.
2.	Počet pracovníkov, ktorým sa vytvorili podmienky pre zamestnanie  .
Ukazovatele výsledku:
1.	Podiel na zvýšení zamestnanosti.
Forma podpory:
1.	zvýhodnený úver
2.	banková záruka
Príjemca podpory:
1.	malý a stredný podnikateľ

Podprogram 1.3. :	Príprava územia pre bývanie
Prvok č. 1.3.1.:	Podpora výstavby technickej vybavenosti, vrátene územno-plánovacej prípravy pre bytovú výstavbu 
Ciele:
1.	Poskytovať podporu na prípravu  územia pre sústredenú bytovú výstavbu pozostávajúcu minimálne z 300 bytov.
2.	Poskytovať podporu na výstavby technickej vybavenosti, ktorá podmieňuje výstavbu a užívanie bytov.
Ukazovatele výstupu:
1.	Rozsah pripraveného a vysporiadaného územia.
2.	Počet stavieb jednotlivých druhov technickej vybavenosti.
3.	Počet prijímateľov podpory.
Ukazovatele výsledku:
1.	Počet bytov, pre ktorých výstavbu a užívanie sa vytvorili podmienky.
Ukazovatele efektívnosti:
1.	Priemerný náklad jednotlivých druhov technickej vybavenosti na byt.
Forma podpory:
1.	dotácia
2.	banková záruka
Príjemca podpory:
1.	obec alebo mesto
2.	nezisková organizácia

Prvok č.1.3.2.:	Podpora výstavby technickej vybavenosti pre rómske osady
Ciele:
1.	Poskytovať podporu na výstavbu technickej vybavenosti v rómskych osadách.
2.	Zvýšiť sociokultúrnu úroveň obyvateľstva v rómskych osadách.
Ukazovatele výstupu:
1.	Počet stavieb jednotlivých druhov technickej vybavenosti.
2.	Počet obyvateľov rómskych osád, pre ktorých sa zvýšila sociokultúrna úroveň bývania.
3.	Počet prijímateľov podpory.
Ukazovatele výsledku:
1.	Podiel rómskych osád, ktorým sa poskytla podpora z celkového počtu rómskych osád.
2.	Podiel obyvateľov rómskych osád, ktorým sa zvýšila sociokultúrna úroveň bývania oproti celkovému počtu obyvateľov rómskych osád.
Ukazovatele efektívnosti:
1.	Priemerný náklad jednotlivých druhov technickej vybavenosti na byt.
2.	Podiel prác vykonaných obyvateľmi rómskej osady na výstavbe nájomných bytov odlišného štandardu.
Forma podpory:
1.	dotácia
2.	banková záruka
Príjemca podpory:
1.	obec alebo mesto
2.	nezisková organizácia

Podprogram 1.4. :	Obnova bytového fondu
Prvok č. 1.4.1.:	Podpora odstraňovania systémových porúch panelových bytových domov
Ciele:
1.	Poskytovať podporu na odstránenie porúch panelových bytových domov, ktoré vznikli v dôsledku použitej technológie výstavby.
2.	Zvýšiť užívateľskú bezpečnosť bytov.
Ukazovatele výstupu:
1.	Počet podporených stavieb a bytov.
2.	Počet podporených stavieb podľa jednotlivých konštrukčných sústav.
Ukazovatele výsledku:
1.	Podiel podporených panelových bytov na celkovom počte panelových bytov.
Ukazovatele efektívnosti:
1.	Priemerný náklad na jeden podporený a obnovený byt.
Forma podpory:
1.	dotácia
2.	zvýhodnený úver
3.	banková záruka
Príjemca podpory:
1.	obec alebo mesto
2.	spoločenstvo vlastníkov bytov a nebytových priestorov
3.	malý a stredný podnikateľ

Prvok č.1.4.2.:	Podpora zatepľovania budov na bývanie
Ciele:
1.	Poskytovať podporu na zatepľovanie budov na bývanie.
2.	Znížiť spotrebu tepelnej energie na byt.
3.	Zlepšiť hygienické a tepelnotechnické podmienky bývania.
Ukazovatele výstupu:
1.	Počet podporených stavieb a bytov.
2.	Celková úspora tepelnej energie podporených bytov.
Ukazovatele výsledku:
1.	Podiel zateplených budov na bývanie na celkovom počte budov na bývanie.
2.	Percento zníženia spotreby tepelnej energie podporených bytov.
Ukazovatele efektívnosti:
1.	Prínos zo zníženia spotreby tepelnej energie.
Forma podpory:
1.	zvýhodnený úver
2.	banková záruka
Príjemca podpory:
1.	obec alebo mesto
2.	fyzická osoba
3.	spoločenstvo vlastníkov bytov a nebytových priestorov
4.	malý a stredný podnikateľ

Prvok č. 1.4.3.:	Podpora komplexnej obnovy bytových domov 
Ciele:
1.	Poskytovať podporu na komplexnú obnovu bytových domov starších ako 20 rokov.
2.	Zvýšiť životnosť, užívateľskú bezpečnosť a kvalitu bytov.
3.	Znížiť prevádzkové a energetické náklady bytov.
Ukazovatele výstupu:
1.	Počet podporených stavieb a bytov.
2.	Úspora tepelnej energie podporených bytov.
Ukazovatele výsledku:
1.	Podiel obnovených budov na bývanie na celkovom počte budov na bývanie.
2.	Percento zníženia spotreby tepelnej energie podporených bytov.
Ukazovatele efektívnosti:
1.	Prínos zo zníženia spotreby tepelnej energie.
2.	Priemerný náklad na jeden podporený a obnovený byt.
Forma podpory:
1.	zvýhodnený úver
2.	banková záruka
Príjemca podpory:
1.	obec alebo mesto
2.	fyzická osoba
3.	spoločenstvo vlastníkov bytov a nebytových priestorov
4.	malý a stredný podnikateľ

Vzhľadom na to, že ešte neboli schválené východiska zostavenia návrhu štátneho rozpočtu na rok 2003, predložený návrh programu neobsahuje finančné objemy pre jednotlivé prvky programu Štátnej podpory rozvoja bývania. V súlade s harmonogramom pre zostavovanie štátneho rozpočtu na 2003 bude predmetný návrh ako súčasť návrhu kapitoly Ministerstva výstavby a regionálneho rozvoja SR predložený na schválenie vláde SR.
Predložený návrh programu Štátnej podpory rozvoja bývania upravuje základnú štruktúru programu s definovaním cieľov jednotlivých prvkov tohto programu. Rozšírením oproti metodike Ministerstva financií SR je uvedenie foriem podpory v jednotlivých prvkoch a prijímateľov podpory. Podrobnosti o predkladaní žiadostí, o podmienkach pre poskytnutie podpory, o postupe pri poskytovaní podpory, limitoch pre poskytnutie podpory, o poskytovaní podpory, sankciách za nedodržanie podmienok apod. upraví Ministerstvo výstavby a regionálneho rozvoja SR vo všeobecne záväzných právnych predpisoch (smernice ministerstva). 

C. Návrh zákona o opatreniach súvisiacich so zrušením Štátneho fondu rozvoja bývania
Návrh
Zákon
z ............... 2002
o opatreniach súvisiacich so zrušením Štátneho fondu rozvoja bývania
	Národná rada Slovenskej republiky sa uzniesla na tomto zákone:

§ 1
	Tento zákon upravuje prevod práv a povinností Štátneho fondu rozvoja bývania (ďalej len „fond bývania“) zrušeného osobitným zákonom.^1)
§ 2
(1)	Zostatok prostriedkov fondu bývania k 31. decembru 2002 vzniknutý z použitia príjmov a výdavkov tohto fondu je príjmom osobitného bežného účtu dofinancovania programov Ministerstva výstavby a regionálneho rozvoja Slovenskej republiky (ďalej len „ministerstvo“).
(2)	Dňom zrušenia fondu bývania prechádza majetok štátu v správe tohto fondu do správy ministerstva.
(3)	Dňom zrušenia fondu bývania prechádzajú práva a povinnosti tohto fondu vyplývajúce z pracovnoprávnych vzťahov a z iných vzťahov, ako aj pohľadávky a záväzky tohto fondu na ministerstvo.
§ 3
	Tento zákon nadobúda účinnosť 1. januára 2003.
––––––––––
1) § 9 zákona č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov.

Dôvodová správa
Všeobecná časť (obsah časti A. materiálu)
	Po schválení materiálu vládou bude táto časť upravená v súlade s Legislatívnymi pravidlami vlády SR.

Doložka zlučiteľnosti
návrhu zákona s právom Európskej únie
1.	Navrhovateľ zákona:
Vláda Slovenskej republiky
2.	Názov návrhu zákona:
Návrh zákona o opatreniach súvisiacich so zrušením Štátneho fondu rozvoja bývania
3.	V práve Európskej únie nie je problematika návrhu zákona upravená.
4.	Návrh zákona svojou problematikou:
Nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v Bielej knihe.
5.	Charakteristika právnych noriem Európskej únie, ktorými je upravená problematika návrhu zákona:
Nie je upravená žiadnou právnou normou Európskej únie.
6.	Vyjadrenie stupňa kompatibility s právnou normou Európskej únie:
Predložený návrh zákona sa nezosúľaďuje s právnymi normami Európskej únie. 
Osobitná časť
K § 1 až 3
Zákonom č. 553/2001 Z.z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov bol zrušený aj Štátny fond rozvoja bývania. V prípade všetkých zrušených fondov s výnimkou Štátneho fondu rozvoja bývania je prechod práv a povinností vyplývajúcich z majetkovoprávnych, pracovnoprávnych a iných vzťahov vrátene zostatkov upravený v tomto zákone. Vzhľadom na uvedené predložený návrh zákona rieši prechod práv a povinností vyplývajúcich z majetkovoprávnych, z pracovnoprávnych a iných vzťahov vrátane zostatkov prostriedkov zrušeného fondu na Ministerstvo výstavby a regionálneho rozvoja SR.